Dolf van Niekerk ontvang eerbewys van UV | Netwerk24
Deur Linkie Bessinger 19 April 2021 16:19
Die UV sê in 'n verklaring hy vereer Van Niekerk, wat in Edenburg in die Vrystaat grootgeword het, vir sy jare lange werk as digter, kortverhaal- en storieskrywer.
"Oor die jare heen het ons hom sien floreer op die radiogolwe, boekrakke en in die akademiese rangordes.
"Sy werk sluit 27 boeke in wat oor die spektrum van filosofie, digkuns, fiksie, drama en memoires strek. Elk waarvoor hy talle pryse ingeryg het."
Dolf van Niekerk Foto: Argief/Enya Jansen van Vuuren
Dolf van Niekerk Foto: Argief
Dit sluit die Eugène Marais-, M.E.R.- en die Scheepers-prys vir jeugliteratuur in.
Voor Van Niekerk se aftrede in 1994 was hy 'n emeritus professor aan die Universiteit van Pretoria (UP).
Van Niekerk is deur die Universiteit van die Vrystaat met 'n eredoktorsgraad in die lettere vereer.
Die UV se gradeplegtigheid sal weer vanjaar aanlyn geskied. Vandeesweek se seremonies is egter die grootste tot dusver en sluit studente in wat aan die einde van 2020 hul grade verwerf het.
Prof. Francis Petersen, rektor en visekanselier, sê hy is geïnspireer deur die studente se ongelooflike deursettingsvermoë en die waagmoed waarmee hulle deur die alomveranderende lewe gaan.
"Dit is ons vierde aanlyn gradeplegtigheid en hoewel die studente met tye onseker was oor die toekoms, het hulle bloot geweier om moed op te gee. In plaas daarvan het die studente besluit om met waagmoed aan hul eie toekoms te beplan en te bou," sê hy.
Eredoktorsgrade word ook aan Mohammed Yacoob, voormalige regter in die konstitusionele hof, en aan die sakeman Sipho Mila Pityana, toegeken.